2018.12.18

Mától már kaphatóak a jegyek a flydubai diszkont légitársaság új budapesti járatára, amelynek indulását a jövő év júniusától tervezi az Egyesült Arab Emírségekben bejegyzett légifuvarozó. Bár a flydubai nem tartozik közvetlenül az Emirates légitársaság cégcsoportjába, mégis, az ún. code-share rendszeren keresztül a Magyarországról Dubajon át közlekedő utas akár az Emirates járataira is tud átszálló jegyet foglalni, és a feladott poggyászát is automatikusan továbbítják.

A flydubai a hatvangépes flottájának legmodernebb tagjával, a Boeing 737-8MAX típusú gépekkel kezdi meg az üzemelést Budapesten. A tervezett menetrend kiválóan illeszkedik az Emirates naponta közlekedő járatához, hiszen a flydubai gépe késő délután indul majd Dubajból (17:35-kor) és 21:30-ra ér Budapestre. A gép itt pontosan két órát tölt el, majd 23:30-kor indul vissza, és mintegy öt és fél órás repülést követően helyi idő szerint 7:05-re érkezik a Dubai International (DXB) repülőtérre.

Karácsonyi meglepetés: Budapestre jön a flydubai!

A flydubai legújabb gépein 10 business és 156 turista osztályú helyet kínálnak, ráadásul az új járat naponta közlekedik majd a magyar főváros és az emirátusok legnagyobb légikikötője között. A reggeli érkezésnek köszönhetően pedig az utasok kényelmesen elérik az Emirates által kínált járatokat Ausztrália, Thaiföld, Japán és India irányába. A flydubai természetesen bőséges átszállási lehetőségeket kínál a saját rendszerén keresztül is, hiszen Dubajból 95 célállomásra, számos kedvelt óceáni üdülőhelyre repülnek, és kínálatukban indiai, pakisztáni, és afrikai egzotikus úti célok is szerepelnek.

„Nagy örömünkre szolgál, hogy a flydubai személyében újabb légitársaságot köszönthetünk Budapesten, ráadásul egy dinamikusan fejlődő, az utasok igényeit rugalmasan kiszolgálni képes, színvonalas légifuvarozóval bővül a kínálatunk.” – jelentette ki Kam Jandu, a Budapest Airport kereskedelmi igazgatója. Hozzátette: „Biztos vagyok benne, hogy a flydubai járatai hamarosan óriási népszerűségre tesznek szert Magyarországon, és mind a turisták, mind az üzleti utazók kihasználják a 95 felkínált desztinációban rejlő lehetőségeket.”

Az új budapesti flydubai járat elindítását a nápolyival együtt jelentették be. Ezzel kapcsolatban Ghaith Al Ghaith, a flydubai vezérigazgatója ezt hangsúlyozta: „Örömmel jelentjük be a budapesti és a nápolyi járat elindítását. Ezek a célállomások újabb utazási lehetőségeket teremtenek az utasaink számára és egyúttal tovább erősítik hosszútávú stratégiánkat, amely a turisták akadálytalan áramlásán alapszik és tovább erősíti az Egyesült Arab Emírségek által kínált közvetlen légi összeköttetéseket.”